Sverre Bratland

Sverre Bratland (1917–2002) var en norsk offiser og krigsveteran. Han deltok i felttoget i Nord-Norge i 1940 og kjempet senere i andre verdenskrig i Frankrike og Tyskland. Bratland ble tildelt blant annet St. Olavsmedaljen med ekegren og britiske Military Cross. Etter krigen tjenestegjorde han i Forsvaret og oppnådde grad av generalmajor.

 Bakgrunn 
Bratland vokste opp i Utskarpen (da i Hemnes, nå i Rana) og tok militær utdanning ved 6. divisjons befalsskole i Harstad.

 Andre verdenskrig 
Da Norge ble invadert 9. april 1940 var han sersjant i hæren. Hans avdeling ble satt inn i kamper ved slaget om Narvik og Bratland deltok først i aktiv kamp i slaget i Gratangsbotn 25. april. I mai 1940 var han plassert i Bodø, hvor han blant annet ble såret under et flyangrep på byen.

I 1942 flyktet Bratland til Storbritannia via Sverige. Etter å ha gått Krigsskolen i London i 1942-1943 ble han en del av King's Shropshire Light Infantrys fjerde bataljon. Han deltok under invasjonen av Normandie, hvor han ankom 13. juni 1944. Han deltok i slaget om Caen og ble såret, men returnerte raskt til tjeneste. Den 22. september ledet han et troppeangrep ved Asten, noe han mottok Military Cross for.

Da de allierte styrkene nærmet seg Tyskland hadde han overtatt ledelsen av et kompani, men han ble hardt såret 5. april 1945 og lå deretter på sykehus til krigens slutt.

 Etter krigen 
Bratland fortsatte sin karriere i det norske Forsvaret etter krigen. Han ble bataljonssjef i Brigaden i Sør-Norge fra 1961–64, deretter stabssjef i Nord-Norge. Han ble så fungerende stabssjef for NATOs Nordkommando før han ble øverstkommanderende for bakkestyrkene i Sør-Norge fra 1977 til 1982. Han hadde fra 1960 obersts rang, og fra 1972 generalmajor. 

Etter at han gikk av med pensjon jobbet han deltid ved Krigsskolen. Han deltok også i flere delegasjoner på besøk til Normandie.

 Utmerkelser 
Bratland ble hedret med St. Olavsmedaljen med ekegren,Gjems-Onstad, Erik (red.): Krigskorset og St. Olavsmedaljen med ekegren, Oslo: Dreyer 1995, s. 196.«The Royal Norwegian Military College in London 1942 – 1943» , The Norwegian army in exile 1940 – 1945. «Major-General Sverre Bratland», telegraph.co.uk, 8. juni 2002, besøkt 11. juni 2014. Deltagermedaljen med rosett, Haakon VIIs 70-årsmedalje, de britiske dekorasjonene Military Cross,«Bratland hedret av Montgomery», VG, 21. mai 1994, s. 26–27. 1939–1945 Star og France and Germany Star samt utnevnt til ridder av den franske Æreslegionen. Han hadde også Det militære skarpskyttermerke, Norges idrettsforbunds idrettsmerke og Det militære skimerke, alle i gull.

 Referanser 


Kategori:Offiserer i Hæren (Norge)
Kategori:Personer fra Rana kommune
Kategori:Military Cross
Kategori:St. Olavsmedaljen med ekegren
Kategori:Deltagermedaljen
Kategori:Norske generalmajorer
Kategori:Personer tilknyttet Krigsskolen
Kategori:Fødsler i 1917
Kategori:Dødsfall i 2002